釣鼇行
作者：華岳
朝代：宋

paragraphs: 北風浩蕩滄溟闊，千萬軍聲夜潮聒。
翻空濁浪鼓雷霆，舟子停蘭面如血。
龍門有客何猙獰，弩目張膽殊不驚。
桅檣破浪裂洋島，直欲一舉空蛟鯨。
我之釣兮非世比，新月爲鈎索霞綺。
先拗虹蜺爲釣竿，却把鵾鵬作香餌。
欲垂未垂號鬼神，星斗無光天地昏。
海靈乞命免生死，一鈎連六酬銜恩。
我公萬里風煙伯，度量汪汪寰海窄。
蟠胸高聳蓬萊山，壯氣直吞雲夢澤。
恩波萬壑奔洪流，風帆浪楫交觥籌。
金鱗照日巨如斗，四海觸物無虛舟。
我生本是釣鼇客，幾歲灘頭望風色。
忽聞霹靂破崑崙，便整絲綸駕航舶。
我今十轄迎公開，會須舉手生風雷。
不然長嘯謝水府，明月滿船歸去來。